Piet Smit stel in September 2013 'n nuwe CD vry met die titel Eerste liefde. Hierdie is weer 'n solo-produksie met 15 oorspronklike, selfgeskryfde liedjies wat spreek van 'n behoefte om terug te keer na die eenvoud van 'n nuwe verhouding met die Here Jesus. Piet slaag ook daarin om met die musikaliteit en klank van die CD terug te keer na sy ongekunstelde, akoestiese musiekwortels.
Dit was vir my 'n beginselsaak om weer 'n CD te maak met nét liedjies wat ek self gekomponeer het. Selfs in die inhoud van die liedjies het ek besluit om terug te keer na 'n onvoorwaardelike liefdesverhouding met die Here Jesus. Ek wou weer direk by sy voete gaan sit. Ek wou weer my oor teen sy bors druk om sy hartklop te hoor. Ek wou myself weer stroop van al die onnodige geestelike bagasie wat ek oor die afgelope 25 jaar bymekaar gemaak het. Ek wou weer terug na my eerste liefde: Jesus Christus. - Piet Smit
Die musiek, lirieke en verwerkings op Eerste liefde is eg Piet Smit. Met 'n suiwer akoestiese aanslag wat sterk herinner aan produksies soos Heer U maak my nuut en Oesland, besing Piet weer eerlik en ongekompliseerd die eenvoud van God se liefde en nabyheid. In die nuwe liedjies hoor 'n mens ook 'n baie subtiele skuif in die rigting van oorspronklike Nashville Country-musiek.
Kom saam op 'n musikale reis saam met Piet Smit....en volg die 'Spore in die Sand', soos ons die pad van verlossing saam stap... Hierdie splinternuwe DVD (waarvoor daar al JARE lank 'n aanvraag is!) bevat 16 van Piet se gewildste liedjies, onder andere "Die Man In Die Middel", "Meer En Meer Soos Jesus", "Soos Die Arend", "Twee Growwe Hande" en "Oorwinningslied". Die pragtige, simplististiese verwerkings, opgeneem in 'n akoestiese styl, onderskryf die krag van die boodskap wat deur die liedjies vertel word.